钦定古今图书集成/理学汇编/经籍典/第137卷 > 《北门》
## 钦定古今图书集成/理学汇编/经籍典/第137卷 > 《北门》

仁道有四，磏为下有圣仁者，有智仁者，有德仁者，有
磏仁者，上知天能用其时，下知地能用其财，中知人
能安乐之，是圣仁者也；上亦知天能用其时，下知地
能用其财，中知人能使人肆之，是智仁者也。宽而容
众，百姓信之，道所以至，“弗辱以时”，是德仁者也。廉洁
直方，疾乱不治，恶邪不匡，虽居乡里，若坐涂炭，命入
朝廷，如赴汤火。非其民不使，非其食弗尝；疾乱世而
轻死，弗顾弟兄以法度之，比于不祥，是磏仁者也。《传》
曰：“山锐则不高，水径则不深，仁磏则其德不厚，志与
天地拟者，其人不祥。”是伯夷、叔齐、卞随、介子推、原宪、
鲍焦、袁旌、目由、徒狄之行也，其所受天命之度，适至
是而亡，弗能改也，虽枯槁弗舍也。《诗》云：“亦已焉哉，天
实为之”，谓之何哉。磏！仁虽下，然圣人不废者，匡民隐
括有在是中者也。